Brisling, Clupea sprattus
Brislingen er mindre end silden, har en forholdsvis højere ryg og kølede bugskæl, og bugfinnerne fæstner foran eller lige under rygfinnens forkant (figur 12-32). Den bliver højst 15-17 cm lang og lever noget sydligere end silden, fra Middelhavet til Nordnorge. Den lever mere kystnært end sild og foretager ikke lange vandringer. Brislinger findes på dybder ned til 150 m om vinteren og om sommeren ned til 50 m. De lever – ligesom sild – af plankton. Der findes ikke forskellige brislingestammer.
Brislingen gyder i alle danske farvande og i Østersøen, men det primære gydeområde er den østlige Nordsø. Brislingeæg er, i modsætning til sildeæg, pelagiske og driver frit omkring.
Brislingen er ikke så talrig som silden, og derfor ikke så økonomisk værdifuld, men den er vigtig som føde for mange andre fisk.
Værket Naturen i Danmark i fem bind udkom i årene 2006-2013. Teksten ovenfor er kapitlet Brisling, Clupea sprattus.